Brüsszel, 5.1.2005

COM(2004) 852 végleges

Javaslat

A TANÁCS HATÁROZATA

az egyes háztartások és szolgáltató társaságok által felhasznált villamos energia tekintetében a kedvezményes adómérték alkalmazásának Svédország részére a 2003/96/EK irányelv 19. cikkének megfelelően történő engedélyezéséről

(Csak a svéd nyelvű szöveg hiteles)

(előterjesztő: a Bizottság)

INDOKOLÁS

1. A KÉRELEM BENYÚJTÁSA

Svédország hatóságai 2004. augusztus 20-án kelt levelükben az egyes észak-svédországi háztartások és szolgáltató társaságok által felhasznált villamos energia tekintetében kedvezményes adómérték bevezetését lehetővé tevő eltérésért folyamodtak a Bizottsághoz a 2003/96/EK irányelv[1] 19. cikke értelmében. A Bizottság a kérelem értékeléséhez szükséges információ beszerzése érdekében szeptember 20-án további kérdéseket küldött, amelyekre a svéd hatóságok 2004. október 13-én adtak választ.

Svédország a villamos energia tekintetében 1957-ben vezett be energiaadót. 1981 júliusában az Észak-Svédországban – ahol a fűtési költségek átlagosan magasabbak, mint az ország többi részén – felhasznált villamos energia tekintetében kedvezményes energiaadó-mérték bevezetésére került sor. Svédországban a háztartások és a szolgáltató ágazatok esetében az összes fűtés 30 %-át az elektromos fűtés adja.

A régiók szerinti megkülönböztetés, amelynek különleges regionális politikai célkitűzése van, az éghajlati viszonyokat számbavevő megfontolásokon alapszik, és célja, hogy az északi területeken élő fogyasztók villamos energiára fordított költségeinek csökkentésével az észak-svédországi háztartásoknak és szolgáltató társaságoknak azonos feltételeket biztosítson, mint a déli országrész fogyasztóinak. A régiók szerinti megkülönböztetés az általános fűtési időszak során objektív módon nyert átlaghőmérsékleteken alapszik. Egy átlagos észak-svédországi ház fűtéséhez felhasznált villamosenergia-fogyasztás 25 %-kal magasabb, mint az ország déli részén, ami a sokkal hidegebb éghajlati viszonyok következtében előálló hosszabb fűtési időszaknak tudható be. A kedvezményezettek a villamos energia adóztatása tekintetében a teljes adómérték 25 %-ának megfelelő adócsökkentésben részesülnek.

Az észak-svédországi háztartások és szolgáltató társaságok által felhasznált villamos energia tekintetében az energiaadó jelenleg 0,181 SEK/kWh (0,020 euro), míg az ország többi részében ez az összeg 0,241 SEK/kWh (0,026 euro). Az intézkedésre az energia jövedéki adójára vonatkozó jogszabály 11. fejezetének 3. és 4. szakasza ad jogalapot.

Svédország úgy ítéli meg, hogy ily módon az adókedvezmény az energiahatékonyság növelése tekintetében fenntartható.

Az előre várható éves költségvetési kiadás 800 millió SEK (88 millió euro).

Az intézkedés kedvezményes energiaadó-mérték formájában valósul meg. A kedvezmény az adó kivetésekor közvetlenül levonásra kerül. Az adó kivetésére akkor kerül sor, amikor a forgalmazó ellátja a fogyasztót villamos energiával.

Az intézkedés által érintett területek a következők:

Régiók | Települések |

Norrbottens län | valamennyi |

Västerbottens län | valamennyi |

Jämtlands län | valamennyi |

Västernorrlands län | Sollefteå, Ånge, Örnsköldsvik |

Gävleborgs län | Ljusdal |

Dalarnas län | Malung, Mora, Orsa, Älvdalen |

Värmlands län | Torsby |

Az intézkedés időtartama a svédországi energiaadózási jogszabályoknak megfelelően nem korlátozott.

A Bizottság 2003. június 11-i határozatában[2] az állami támogatásokra vonatkozó szabályok értelmében nem emelt kifogást a szolgáltatási ágazat részére a villamos energia tekintetében a régiók szerinti különböző adó kivetésével kapcsolatosan a 2002–2005-ös időszakra.

2. A BIZOTTSÁG ÉRTÉKELÉSE

A 2003/96/EK irányelv 19. cikke (1) bekezdésének megfelelően a Tanács a Bizottság javaslata alapján egyhangúlag eljárva bármely tagállamnak engedélyezheti egyedi szakpolitikai megfontolásokból további mentességek bevezetését, illetve a jövedéki adók csökkentését.

A 2003/96/EK irányelv 19. cikke szerint kérelmezett mentességeket a közösségi politikáknak való megfelelés alapján kell vizsgálni.

A régiók szerinti megkülönböztetés az északi területeken élő fogyasztók villamos energiára fordított költségeinek csökkentésével az észak-svédországi háztartásoknak és szolgáltató társaságoknak azonos feltételeket biztosít, mint a déli országrész fogyasztóinak. Az intézkedés tehát regionális és kohéziós szakpolitikai célkitűzésekre irányul.

Az észak-svédországi villamosenergia-fogyasztás tekintetében a kedvezményes adómérték (20 euro/MWh) magasabb, mint a 2003/96/EK irányelvben rögzített közösségi minimummérték (1 euro/MWh nem üzleti felhasználásra). Ezenkívül a kedvezményes adómérték arányban áll az észak-svédországi háztartások és szolgáltató társaságok által kifizetett fűtési többletköltségekkel. Ebből következően a Bizottság úgy ítéli meg, hogy ilyen adómérték alkalmazásával biztosítható az adózás ösztönző hatásának az energiahatékonyság növelése tekintetében történő fenntartása. A szóban forgó kedvezményes adómértékre vonatkozó állami támogatásról szóló határozat is ugyanerre a következtetésre jutott. Ebben a Bizottság úgy ítélte meg, hogy a kedvezményezetteknek a nemzeti adóból mindig jelentős részt kell fizetniük.

Általános szabályként elmondható, hogy az adóeltéréseknek korlátozott időtartamra kell szólniuk. A 2003/96/EK irányelv 19. cikke (2) bekezdése megállapítja, hogy ilyen eltérés csak legfeljebb 6 éves időtartamra engedélyezhető. Ebben az esetben 2003. június 11-én, a 2003/96/EK irányelv hatálybalépése előtt (2003. október 31.) a Bizottság elfogadott egy állami támogatásról szóló határozatot. E határozat megállapítja, hogy a régiók szerinti megkülönböztetésre vonatkozó svéd intézkedés összeegyeztethető támogatási forma a 2005. december 31-én záruló időszakra. Ezért a Bizottság csak olyan javaslatot tehet, hogy a Tanács ezen intézkedést a fent említett időpontig engedélyezze. Ez nem sérti az intézkedés meghosszabbításának lehetőségét, amelyre az után kerülhet sor, hogy a Bizottság elvégezte az állami támogatás és adóügyi szabályok új értékelését, amennyiben a svéd hatóságok az adókedvezményt 2005 után is fenn kívánják tartani.

3. HATÁROZAT

A Bizottság azt javasolja, hogy a Tanács a 2003/96/EK irányelv 19. cikke alapján engedélyezze Svédország részére, hogy 2005. december 31-ig kedvezményes adómértéket alkalmazzon egyes észak-svédországi városokban levő háztartások és szolgáltató társaságok által felhasznált villamos energia tekintetében.

Javaslat

A TANÁCS HATÁROZATA

az egyes háztartások és szolgáltató társaságok által felhasznált villamos energia tekintetében a kedvezményes adómérték alkalmazásának Svédország részére a 2003/96/EK irányelv 19. cikkének megfelelően történő engedélyezéséről

(Csak a svéd nyelvű szöveg hiteles)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre[3] és különösen annak 19. cikke (1) bekezdésére,

tekintettel a Bizottság javaslatára,

mivel:

(1) Svédország hatóságai 2004. augusztus 20-án kelt levelükben az egyes észak-svédországi háztartások és szolgáltató társaságok által felhasznált villamos energia tekintetében kedvezményes adómérték bevezetését lehetővé tevő eltérésért folyamodtak a Bizottsághoz a 2003/96/EK irányelv 19. cikke értelmében.

(2) 1981 júliusa óta Svédország kedvezményes energiaadó-mértéket alkalmaz az Észak-Svédországban felhasznált villamos energia tekintetében, ahol a fűtési költségek átlagosan 25 %-kal magasabbak, mint az ország többi részén.

(3) Az észak-svédországi háztartások és szolgáltató társaságok villamos energiára fordított költségeinek csökkentésével ezen fogyasztók azonos feltételekkel rendelkeznek, mint a déli országrész fogyasztói. Az intézkedés tehát regionális és kohéziós szakpolitikai célkitűzésekre irányul.

(4) Az észak-svédországi villamosenergia-fogyasztás tekintetében a kedvezményes adómérték – 20 euro/MWh – sokkal magasabb marad, mint a 2003/96/EK irányelvben rögzített közösségi minimummérték. Ezenkívül a kedvezményes adómérték arányban áll az észak-svédországi háztartások és szolgáltató társaságok által kifizetett fűtési többletköltségekkel. Ebből következően ilyen adómérték alkalmazásának biztosítania kell az adózás ösztönző hatásának az energiahatékonyság növelése tekintetében történő fenntartását.

(5) A Bizottság áttekintette a vonatkozó kedvezményt, és megállapította, hogy az nem torzítja a versenyt, illetve nem akadályozza a belső piac működését, valamint nem összeegyeztethetetlen a Közösség környezetvédelmi, energia- és közlekedési politikájával.

(6) Ez a megközelítés megegyezik a Bizottság álláspontjával az állami támogatással kapcsolatos C 42/2003-as számú ügyben[4], amelyben a Bizottság nem emelt kifogást a kedvezményes adómértékként nyújtott állami támogatás ellen a 2005. december 31-én záruló időszakra.

(7) Helyénvaló tehát az észak-svédországi villamosenergia-fogyasztás tekintetében kedvezményes adómérték alkalmazásának Svédország részére történő engedélyezése 2005. december 31-ig,

ELFOGADTA EZT A HATÁROZATOT:

1. cikk

Engedélyezett Svédország részére, hogy a mellékletben felsorolt települések háztartásai és szolgáltató társaságai által felhasznált villamos energia tekintetében kedvezményes adómértéket alkalmazzon.

A kedvezmény mértékének arányban kell állnia az észak-svédországi települések Svédország többi részéhez viszonyított fűtési többletköltségeivel.

A kedvezményes adómértéknek meg kell felelnie a 2003/96/EK irányelv követelményeinek, különösen a 10. cikkben rögzített minimummértéknek.

2. cikk

Ez a határozat 2005. december 31-én hatályát veszti.

3. cikk

Ennek a határozatnak a Svéd Királyság a címzettje.

Kelt Brüsszelben, …-án/-én.

a Tanács részéről

az elnök

Melléklet

Régiók | Települések |

Norrbottens län | valamennyi |

Västerbottens län | valamennyi |

Jämtlands län | valamennyi |

Västernorrlands län | Sollefteå, Ånge, Örnsköldsvik |

Gävleborgs län | Ljusdal |

Dalarnas län | Malung, Mora, Orsa, Älvdalen |

Värmlands län | Torsby |

[1] HL L 283., 2003.10.31., 51. o. A legutóbb a 2004/75/EK irányelvvel (HL L 157., 2004.4.30., 100. o.) módosított irányelv.

[2] „C42/03-as ügy (ex-NN 3/B/2001)– Svédország” (HL C 189., 2003.8.9., 6. o.)

[3] HL L 283., 2003.10.31., 51. o. A legutóbb a 2004/75/EK irányelvvel (HL L 157., 2004.4.30., 100. o.) módosított irányelv.

[4] HL C 189., 2003.8.9., 6. o.